 NA MASHIRIKA KINSHASA, DRC RAIA wanane wameuawa na wengine 28 kujeruhiwa baada ya waandamanaji kuzuia msafara wa Ujumbe wa Umoja wa Mataifa wa Kurejesha Utulivu katika Jamhuri ya Kidemokrasia ya Congo (Monusco) Jumanne jioni. Kisa hicho kilitokea katika jimbo la Kivu Kaskazini, Munigi, yapata kilomita 10 kutoka Goma, Mashariki mwa DRC. Kwa mujibu wa serikali ya mkoa, ikitoa taarifa yake jana, waandamanaji hao kisha walivamia askari wa kudumisha amani wa Umoja wa Mataifa, na kusababisha mapigano. Monusco ilisema raia hao walikufa wakati wa “mashambulizi makali” kwenye msafara wake uliokuwa ukielekea Goma, na ambao uliambatana na wanajeshi wa Congo. Ujumbe wa Umoja wa Mataifa ulisema msafara huo “ulishambuliwa na waandamanaji ambao hapo awali walikuwa wamefunga barabara kwa mawe makubwa, na kulazimisha msafara huo kusimama”. Taarifa hiyo iliongeza kuwa washambuliaji hao waliteketeza malori manne ya msafara huo na kupora mizigo. Zaidi ya hayo ni kwamba Monusco ilisema raia hao walikufa “wakati walinda amani na FARDC (jeshi la Congo) walijaribu kulinda msafara”. Ujumbe wa Umoja wa Mataifa haukueleza ni kwa namna gani raia hao walikufa lakini ulisema kuwa uchunguzi utabainisha kilichosababisha vifo hivyo. Awali, mnamo Julai 2022, mapigano kati ya raia na Monusco katika miji mitatu mashariki mwa DRC yalisababisha vifo vya watu 36. Miongoni mwa waliofariki walikuwemo walinda amani wanne. Fauka ya hayo, mnamo Julai 31, 2022, askari wa kulinda amani waliwafyatulia risasi raia na kuwaua watu watatu na kujeruhi 15 kwenye mpaka wa DRC na Uganda. Mji wa Goma hivi majuzi ulikumbwa na maandamano ya siku mbili na hata uporaji, lakini mnamo Jumatano asubuhi, shughuli za kawaida zilianza kurejea tena. Waandamanaji hao walionyesha kukerwa kwao na kitendo cha Jeshi la Kikanda la Jumuiya ya Afrika Mashariki (EACRF) ambacho kilitumwa Goma tangu Novemba 2022. Nia ya kutumwa kwa wanajeshi hao ilikuwa ni kusaidia kuondoa makundi yenye silaha kutoka eneo la Kivu Kaskazini na Ituri na pia kusaidia kukomesha maendeleo ya waasi wa M23. Vilevile, katika eneo la mGoma, waandamanaji walitaka wanajeshi wa EACRF “kwenda kupigana kwenye mstari wa mbele au kuondoka DRC”. Kufuatia maandamano hayo, serikali ya Congo iliwataka wenyeji wa eneo la Kivu Kaskazini kutulia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  